DEĊIŻJONI TAL-KUMMISSJONI
tas-26 ta’ Settembru 2008
li timponi kundizzjonijiet speċjali li jirregolaw l-importazzjoni ta’ prodotti li fihom il-ħalib jew prodotti tal-ħalib li joriġinaw minn jew li jiġu kkunsinjati miċ-Ċina
(notifikata taħt id-dokument numru C(2008) 5599)
(Test b’relevanza għaż-ŻEE)
(2008/757/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji u r-rekwiżiti ġenerali tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u li jistabbilixxi proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 53 (2), l-ewwel subparagrafu, tiegħu,
Billi:
(1)
L-Artikolu 53 tar-Regolament (KE) Nru 178/2002 jistipula l-possibbiltà li jiġu adottati miżuri ta’ emerġenza Komunitarji xierqa għal ikel u għalf importati minn pajjiż terz biex tkun imħarsa s-saħħa tal-bniedem, is-saħħa tal-annimali jew l-ambjent, meta r-riskju ma jistax jiġi kkontrollat b’mod sodisfaċenti permezz ta’ miżuri li jittieħdu mill-Istati Membri individwali.
(2)
Dan l-aħħar il-Kummissjoni Ewropea ġiet mgħarrfa li nstabu livelli għolja ta’ melamina fil-ħalib tat-trabi u fi prodotti oħra tal-ħalib fiċ-Ċina. Il-melamina hija kimika intermedjarja użata fil-manifattura ta’ reżini amminiċi u plastik u tintuża bħala monomeru u bħala addittiv għall-plastik. Il-livelli għolja ta’ melamina fl-ikel jistgħu jirriżultaw f'effetti serji ħafna fuq is-saħħa.
(3)
L-importazzjonijiet ta’ ħalib u ta' prodotti tal-ħalib, inkluż it-trab tal-ħalib, li joriġinaw miċ-Ċina mhumiex permessi fil-Komunità; Madankollu, ċerti prodotti kompożiti (jiġifieri prodotti li fihom, fl-istess waqt, prodott ipproċessat li joriġina mill-annimali u prodott li ma joriġinax mill-annimali) li fihom komponenti ta’ ħalib ipproċessat setgħu waslu fis-swieq tal-Unjoni Ewropea.
(4)
Minkejja li t-tagħrif fattwali jindika li m' hu importat l-ebda prodott kompożitu li huwa maħsub għall-użi nutrizzjonali partikolari tat-trabi jew tfal żgħar, ċerti prodotti kompożiti bħal dawn, skont il-formulazzjoni speċifika tagħhom u b'mod partikolari l-proporzjon ta' kontenut tal-prodott tal-ħalib, setgħu ġew ippreżentati għall-importazzjoni mingħajr ma għaddew minn kontrolli sistematiċi fuq il-fruntieri skond id-Deċiżjoni 2007/275/KE li tikkonċerna l-listi ta' annimali u prodotti li għandhom ikunu soġġetti għal kontrolli fil-postijiet ta' spezzjoni fuq il-fruntieri skond id-Direttivi tal-Kunsill 91/496/KEE u 97/78/KE. Meta jitqies li tali prodotti jirrappreżentaw is-sors primarju, u f’xi każijiet uniku, ta’ nutriment għat-trabi u t-tfal żgħar, huwa xieraq li tiġi pprojbita l-importazzjoni fil-Komunità ta’ kull prodott ta' dan it-tip li joriġina miċ-Ċina.
(5)
Fir-rigward ta’ prodotti kompożiti oħra (bħal gallettini u ċikkulata), li huma biss parti żgħira minn dieta varjata, wara talba mill-Kummissjoni Ewropea għal evalwazzjoni tar-riskji relatati mal-preżenza ta' melamina fi prodott kompożitu, l-Awtorità Ewropea dwar is-Sigurtà fl-Ikel (EFSA) ħarġet stqarrija li fiha qed tikkonkludi li l-ogħla riskju jkun irrappreżentat mill-agħar xenarju possibbli li skontu tfal b’konsum għoli ta’ kuljum ta’ gallettini u ċikkulata li fihom l-ogħla proporzjon ta’ trab tal-ħalib (li jvarja bejn 16 % u aktar minn 20 %), b’kontaminazzjoni ugwali għall-ogħla livell misjub fit-trab tal-ħalib miċ-Ċina, jistgħu potenzjalment jaqbżu l-limitu tollerat tal-konsum ta’ kuljum (LTK) ta’ melamina (0,5 mg/kg ta’ piż tal-ġisem).
(6)
Biex jaffrontaw ir-riskju għas-saħħa li jista’ jirriżulta minn espożizzjoni għall-kontenut ta’ melamina ta’ prodotti kompożiti bħal dawn, l-Istati Membri għandhom jiżguraw li l-prodotti kompożiti kollha li fihom mill-inqas 15 % ta’ prodott tal-ħalib, li joriġinaw miċ-Ċina, jiġu ttestjati b’mod sistematiku qabel l-importazzjoni fil-Komunità u li l-prodotti kollha bħal dawn li ntwera li fihom il-melamina li taqbeż it-2,5 mg/kg jinqerdu minnufih. Dan il-livell massimu jwieġeb għall-ħtieġa li jiġi żgurat marġinu kbir ta’ sikurezza. Il-prekawzjoni tissuġġerixxi li prodotti kompożiti, li l-kontenut tagħhom ta’ prodott tal-ħalib ma jistax jiġi stabbilit, għandhom jiġu ttestjati wkoll. L-Istati Membri għandhom jiżguraw ukoll li l-prodotti kompożiti li diġà huma preżenti fil-Komunità jiġu ttestjati b'mod xieraq u jekk ikun meħtieġ, jiġu rtirati mis-suq. L-ispejjeż tat-testijiet għall-importazzjoni u tal-miżuri uffiċjali meħuda fir-rigward ta’ prodotti misjuba li mhumiex konformi mal-livell massimu kkonċernat għandhom jitħallsu mill-operatur tan-negozju tal-ikel responsabbli għall-prodotti.
(7)
Biex il-Kummissjoni tkun tista’ tevalwa mill-ġdid kemm huma xierqa dawn il-miżuri, l-Istati Membri għandhom jgħarrfu lill-Kummissjoni dwar ir-riżultati mhux favorevoli permezz tas-Sistema ta' Twissija Rapida għall-Ikel u l-Għalf u għandhom jirrapportaw ir-riżultati favorevoli kull ġimgħatejn.
(8)
Minħabba l-urġenza, fl-istennija tal-laqgħa tal-Kumitat Permanenti dwar il-Katina Alimentari u s-Saħħa tal-Annimali, u wara li ġew mgħarrfa l-awtoritajiet Ċiniżi, huwa xieraq li jiġu adottati dawn il-miżuri ta’ ħarsien interim skond il-proċedura stabbilita fl-Artikolu 53(2), l-ewwel subparagrafu tar-Regolament (KE) Nru 178/2002.
(9)
Din id-Deċiżjoni għandha tiġi riveduta mill-ġdid skond il-proċedura stabbilita fl-Artikolu 53(2), it-tieni subparagrafu tar-Regolament (KE) Nru 178/2002.
ADOTTAT DIN ID-DEĊIŻJONI:
Artikolu 1
1. L-Istati Membri għandhom jipprojbixxu l-importazzjoni fil-Komunità ta’ prodotti kompożiti li fihom il-ħalib jew prodotti tal-ħalib, maħsuba għall-użu nutrizzjonali partikolari tat-trabi u t-tfal żgħar skond it-tifsira tad-Direttiva tal-Kunsill 89/398/KEE dwar ikel għal użi nutrizzjonali partikolari, li joriġinaw jew jiġu kkunsinjati miċ-Ċina.
2. L-Istati Membri għandhom iwettqu kontrolli tad-dokumentazzjoni, tal-identità u dawk fiżiċi, inkluża analiżi tal-laboratorju, fuq il-kunsinni kollha li joriġinaw jew li jiġu kkunsinjati miċ-Ċina ta’ prodotti kompożiti li fihom aktar minn 15 % ta’ prodotti tal-ħalib, u fuq il-kunsinni kollha ta’ prodotti kompożiti bħal dawn li l-ammont tagħhom ta’ kontenut ta’ prodott tal-ħalib ma jistax jiġi stabbilit. Dawn il-kontrolli għandhom b’mod partikolari jimmiraw li jaċċertaw li l-livell ta’ melamina, jekk hemm, ma jaqbiżx it-2,5 mg/kg ta’ prodott. Il-kunsinni għandhom jinżammu sakemm joħorġu r-riżultati tal-analiżi tal-laboratorju.
3. L-Istati Membri għandhom jirraportaw kull riżultat mhux favorevoli tal-analiżi tal-laboratorju msemmija fil-paragrafu 2 permezz tas-Sistema ta' Twissija Rapida għall-Ikel u l-Għalf. Dawn għandhom jirrapportaw lill-Kumissjoni ir-riżultati favorevoli kull ġimgħatejn.
4. L-Istati Membri għandhom jieħdu l-miżuri meħtieġa biex jiżguraw li l-prodotti msemmija fil-paragrafu 2 li diġà tpoġġew fis-suq jiġu soġġetti għal livell xieraq ta' kontrolli bl-għan li jaċċertaw il-livell ta’ melamina.
5. Kull prodott li jinstab li fih melamina li taqbeż it-2,5 mg/kg ta' prodott, wara l-kontrolli mwettqa skont il-paragrafi 2 u 4, għandu jinqered mingħajr dewmien.
6. L-Istati Membri għandhom jiżguraw li l-ispejjeż li jintefqu fl-implimentazzjoni tal-paragrafu 2 jitħallsu mill-operaturi responsabbli għall-importazzjoni, u li n-nefqa ta’ miżuri uffiċjali meħuda fir-rigward ta’ prodotti misjuba li jaqbżu t-2,5 mg/kg ta’ prodott titħallas mill-operatur tan-negozju tal-ikel responsabbli għal dak il-prodott.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 26 ta’ Settembru 2008.